SKRIFTLIG FORESPØRGSEL E-1679/99

af Marialiese Flemming (PPE-DE) til Kommissionen

(22. september 1999)

Om: Antibiotika i foderstoffer

I årtier er antibiotika blevet anvendt som vækstfremmende stoffer ved opfedning af dyr. Anvendelsen af disse stoffer medfører imidlertid risiko for, at sygdomme, der opstår, måske ikke kan behandles med antibiotika, da bakterierne allerede er resistente. Desuden kan rester af disse antibiotika ved fortæring af æg, mælk, kød osv. blive optaget af det menneskelige legeme, hvilket udgør en betydelig sundhedsmæssig risiko.

Sverige forbød allerede den 1. januar 1986 endnu inden tiltrædelsen af EU anvendelsen af antibiotika som vækstfremmende stof ved opfedning af dyr. Under østrigsk formandsskab blev der desuden forbudt 4 former for antibiotikatilsætning i hele EU.

Vil Kommissionen gå ind for et forbud mod anvendelse af samtlige antibiotika som vækstfremmende stoffer i foderstoffer?

I bekræftende fald, hvilke foranstaltninger vil Kommissionen træffe for at gennemføre et sådant forbud i alle medlemsstater?

Svar afgivet på Kommissionens vegne af David Byrne

(9. november 1999)

Rådets direktiv 70/0524/EEC af 23. november 1970 om tilsætningsstoffer til foderstoffer(1) indeholder både bestemmelser om godkendelse og om inddragelse af godkendelsen af antibiotika som vækstfremmende stoffer.

Rådet har vedtaget forordning nr. 2821/98 af 17. december 1998 om ændring af Rådets direktiv 70/0524/EØF om tilsætningsstoffer til foderstoffer for så vidt angår inddragelse af godkendelsen af visse antibiotika(2). I forordningen inddrages godkendelsen af 4 antibiotika (virginiamycin, tylosin fosfat, spiramycin og zinkbacitracin) som tilsætningsstoffer til foderstoffer.

Eftersom de fire antibiotika enten var blevet godkendt som lægemidler til mennesker eller fremviste krydsresistens over for den form for antibiotika, der anvendes i lægemidler til mennesker, blev det besluttet, at de udelukkende skal forbeholdes lægemidler til mennesker.

Fire andre antibiotika (monensin, salinomycin, avilamycin og flavofosfolipol) var ikke omfattet af forbudet, da der på det tidspunkt ikke blev anvendt noget stof tilhørende denne gruppe i fremstillingen af lægemidler til mennesker eller dyr.

Sveriges forbud (jævnfør tiltrædelsesakten) om antibiotikatilsætning udløb den 31. december 1998. I overensstemmelse med artikel 11 i direktiv 70/0524/EØF suspenderede Sverige den 1. januar 1999 godkendelsen af de 4 antibiotika, der stadig er på markedet. Kommissionens og medlemsstaternes repræsentanter i Den Videnskabelige Komité for Levnedsmidler undersøger i øjeblikket den dokumentation, der er indleveret i den forbindelse.

Den 28. maj 1999 afleverede Kommissionens videnskabelige styringskomité sin udtalelse om antimikrobiel resistens. Komitéen formulerede følgende henstilling om antibiotikatilsætning til foderstoffer: brugen af forskellige former for agenser, som anvendes eller kunne blive anvendt i lægemidler til mennesker, skal gradvist reduceres så hurtigt som muligt og i sidste ende afskaffes. Man burde også bestræbe sig på at erstatte de antimikrobielle vækstfremmende stimulatorer, hvor man ikke er vidende om, at der skulle være en risiko for at påvirke bakterielle tarminfektioner, med alternativer, der ikke er antimikrobielle.

Kommissionen, der allerede tog sådanne forholdsregler i slutningen af 1998 over for 4 antibiotika, undersøger i øjeblikket et femte tilfælde. Den beskæftiger sig også med, hvordan man på lang sigt gradvist kan reducere de resterende antibiotika på den mest hensigtsmæssige måde og erstatte disse med ikke-mikrobielle alternativer.

(1) EFT L 270 af 14.12.1970.

(2) EFT L 351 af 29.12.1998.